Ημέρες ART/TECH στην Τεχνόπολη Αθηνών
2026-01-23 12:00 - 20:00, 2026-01-24 12:00 - 20:00, 2026-01-25 12:00 - 20:00 (Europe/Athens) | Τεχνόπολη Δήμου Αθηναίων, Πειραιώς 100 και Βουτάδων, Αθήνα, Αττική, 11854, Greece
Ημέρες ART/TECH στην Τεχνόπολη Αθηνών
Από τις 23 έως τις 25 Ιανουαρίου, έρχονται 3 συναρπαστικές ημέρες αφιερωμένες στη δημιουργική «συμβίωση» τέχνης και τεχνολογίας, με δωρεάν είσοδο και δράσεις για όλους στην Τεχνόπολη Δήμου Αθηναίων! Οι Ημέρες ART/TECH by COSMOTE TELEKOM προσφέρουν σε μικρούς και μεγάλους τη δυνατότητα να συνδημιουργήσουν, να πειραματιστούν και να έρθουν σε άμεση επαφή με την τεχνολογία και το μέλλον της τέχνης, μέσα από μία σειρά καινοτόμων διαδραστικών εμπειριών. Γίνετε κι εσείς μέρος μίας φαντασμαγορικής τριήμερης γιορτής με παράλληλα live performances από αγαπημένους καλλιτέχνες, DJ sets, activations καθώς και βιωματικά workshops και panels.
Η COSMOTE TELEKOM διοργανώνει τις Ημέρες ART/ TECH», μια τριήμερη γιορτή αφιερωμένη στην τέχνη, την τεχνολογία και τη μουσική. Από την Παρασκευή 23 έως και την Κυριακή 25 Ιανουαρίου, η Τεχνόπολη Δήμου Αθηναίων θα μετατραπεί σε έναν κόμβο ψηφιακής δημιουργίας, προσφέροντας στο κοινό μια δωρεάν εμπειρία που αναδεικνύει τη δύναμη της τεχνολογίας ως μέσο έμπνευσης, παιχνιδιού και σύνδεσης.
Τι θα ζήσουν οι επισκέπτες:«Medusa Valley» Installation: Στον πυρήνα των «Ημερών ART/ TECHby COSMOTE TELEKOM» βρίσκεται η πρωτοποριακή διαδραστική εγκατάσταση «Medusa Valley». Το μεγαλύτερο interactive installation στην Ελλάδα σε συνεργασία με το Athens Digital Art Festival. Μέσω της Τεχνητής Νοημοσύνης (ΑΙ), της εικονικής και επαυξημένης πραγματικότητας (AR/VR), οι επισκέπτες θα βιώσουν μια μοναδική εμπειρία, συμμετέχοντας ενεργά στη δημιουργία και την αλληλεπίδραση με ολογραφικά θαλάσσια «πλάσματα» (φωτεινές μέδουσες αντιδρούν στην ανθρώπινη παρουσία μέσα από ειδικούς αισθητήρες). Παράλληλα, εργαστήρια δημιουργίας διαδραστικών μεδουσών θα προσφέρουν στους συμμετέχοντες την ευκαιρία να δημιουργήσουν τα δικά τους φωτεινά γλυπτά από υλικά προς ανακύκλωση, ενισχύοντας την περιβαλλοντική ευαισθητοποίηση.
Καινοτόμες δράσεις: Καθ’ όλη τη διάρκεια του τριημέρου, στην Τεχνόπολη θα παρουσιαστούν έργα ψηφιακής και διαδραστικής τέχνης, ενώ το πρόγραμμα περιλαμβάνει ένα ευρύ φάσμα καινοτόμων δράσεων, όπως VR/AR εμπειρίες, ai in comics workshop, VR προβολές, εργαστήριο εισαγωγής στον κόσμο της ηλεκτρονικής μουσικής, καθώς και την επαφή του κοινού με robots από την ομάδα του IT Innovation Center της COSMOTE TELEKOM, που θα φέρει το κοινό σε επαφή με τον κόσμο της ρομποτικής.
Live performances: Το τριήμερο θα είναι γεμάτο και με μουσική, καθώς θα πραγματοποιηθεί DJ Openning Party με τους TIME FLIES – Παρασκευή 23/1 στις 19:00, αλλά και live συναυλίες με τις Σκιαδαρέσες – Σάββατο 24/1 στις 18:00 και τη Νεφέλη Φασούλη – Κυριακή 25/1 στις 18:00.
Δραστηριότητες για όλη την οικογένεια: Οι «Ημέρες ART/ TECH by COSMOTE TELEKOM» έχουν έντονο οικογενειακό χαρακτήρα, με ένα πλούσιο πρόγραμμα για παιδιά και γονείς, το οποίο πέρα από εκπαιδευτικά προγράμματα για τις τεχνολογίες περιλαμβάνει και ενέργειες ψυχαγωγίας όπως facepainting, παιδικές συναυλίες, καθώς και τη διαδραστική μουσικοθεατρική παράσταση «Η Σαββέρια στη χώρα των γρίφων» και το bubble performance «Κοσμοναύτες». Οι «Ημέρες ART/ TECH by COSMOTE TELEKOM» συνδέουν την τεχνολογία με την πολιτιστική δημιουργία, προσφέροντας στους επισκέπτες πρωτότυπες εμπειρίες που γεφυρώνουν τον φυσικό με τον ψηφιακό κόσμο. Η COSMOTE TELEKOM στηρίζει σταθερά καλλιτεχνικές δράσεις και δημιουργούς, επενδύοντας σε πρωτοβουλίες που αξιοποιούν την ψηφιακή τεχνολογία για να φέρουν το κοινό πιο κοντά στην τέχνη του μέλλοντος.
Περισσότερα εδώ: https://www.cosmote.gr/static/cosmote/el/cosmote-art-tech

Σεμινάριο Πρώτων Βοηθειών στον Άλιμο
2026-01-23 18:30 - 20:00 | Θεατρική Σκηνή Κάρολος Κουν – Άλιμος, Υψηλάντου & Θησείου, Άλιμος, Αττική, Greece
Σεμινάριο Πρώτων Βοηθειών στον Άλιμο
Ο Δήμος Αλίμου σε συνεργασία με τη σχολή First Aid Training Athens διοργανώνει την Παρασκευή 23 Ιανουαρίου, από 18:30 έως 20:00, μια ιδιαίτερα χρήσιμη και επίκαιρη ενημερωτική εκδήλωση με θέματα:

ΚΑΡΠΑ – Απινίδωση και Πνιγμονή (ERC 2025)
Πρώτες Βοήθειες Ψυχικής Υγείας.

Η εκδήλωση θα πραγματοποιηθεί στη Θεατρική Σκηνή «Κάρολος Κουν» (Υψηλάντου & Θησείου) και απευθύνεται σε όλους τους πολίτες, με στόχο την ενημέρωση και την ενδυνάμωση της κοινότητας σε κρίσιμες δεξιότητες ζωής.
Εισηγητές: Ευθύμης Γκαντής, Μαρία Λαχανιώτη
Όποιος επιθυμεί, μπορεί να εγγραφεί στο σεμινάριο σκανάροντας το QR code και να παραλάβει πιστοποιητικό παρακολούθησης μετά τη λήξη του σεμιναρίου. Πρώτες βοήθειες για όλους! Η γνώση σώζει ζωές!
ΕΙΣΟΔΟΣ ΕΛΕΥΘΕΡΗ

Εκδήλωση για τον Ερνστ Τσίλλερ στις Αχαρνές
2026-01-23 19:00 - 21:00 | Πλατεία Αριστοτέλους – Πνευματικό Κέντρο Θρακομακεδόνες, Πλατεία Αριστοτέλους, Θρακομακεδόνες, Αττική, 136 76, Greece
Εκδήλωση για τον Ερνστ Τσίλλερ στις Αχαρνές
Ο Δήμος Αχαρνών, η Διεύθυνση Πολιτισμού και η Δημοτική Βιβλιοθήκη Θρακομακεδόνων, με αφορμή τα 188 χρόνια από τη γέννηση του Ερνστ Τσίλλερ, σας προσκαλούν την Παρασκευή 23.01.2026 και ώρα 19:00 στην κεντρική αίθουσα του Πνευματικού Κέντρου Θρακομακεδόνων στην ομιλία της Αρχιτέκτονος Μηχανικού Ευτέρπης Τσούτη με τίτλο «Έρνστ Τσίλλερ: Η Διαχρονικότητα του Αρχιτεκτονικού του Έργου στην Ελλάδα μέσα από την Επανάχρηση Κτιρίων του.
ΕΙΣΟΔΟΣ ΕΛΕΥΘΕΡΗ

Προβολή The Teacher
2026-01-23 19:00 - 21:00 | Πρωτοβουλία για ένα Πολύμορφο Κίνημα στην Ψυχική Υγεία, Αιθαλίδου 11, Αθήνα, Αττική, 11631, Greece
Την Παρασκευή 23/1/26, στις 7μμ, στο χώρο μας, Αιθαλίδου 11, κοντά στο μετρό Αγ.Ιωάννης, θα πραγματοποιηθεί προβολή της ταινίας “The Teacher”, για τον αγώνα του Παλαιστινιακού λαού για ανεξαρτησία ενάντια στον σιωνιστικό σφαγείο και τον βίαιο εκτοπισμό τους από τη χώρα τους.
The Teacher Σκηνοθεσία: Farah Nabulsi
Σε ένα τοπίο καθημερινής έντασης και αβεβαιότητας, ένας Παλαιστίνιος δάσκαλος καλείται να σταθεί όρθιος ανάμεσα στην προσωπική απώλεια, την πολιτική στράτευση και την ανθρώπινη ευθύνη. Το The Teacher της Farah Nabulsi, υποψήφιας για Όσκαρ σκηνοθέτιδας του The Present, είναι ένα βαθιά ανθρώπινο δράμα που εξερευνά τα όρια της αντοχής, της ηθικής και της ενσυναίσθησης.
Ο Μπάσεμ (Saleh Bakri), δάσκαλος σε παλαιστινιακό σχολείο, βιώνει μια τραγική ανατροπή στη ζωή του, την ώρα που προσπαθεί να παραμείνει σημείο αναφοράς για τους μαθητές του. Η σχέση του με τον νεαρό Άνταμ αποκτά υπαρξιακό βάθος, λειτουργώντας ως καθρέφτης της επόμενης γενιάς που μεγαλώνει μέσα στη σύγκρουση. Παράλληλα, η γνωριμία του με τη Λίζα (Imogen Poots), μια Βρετανίδα κοινωνική λειτουργό, ανοίγει έναν εύθραυστο χώρο προσωπικής επαφής και ελπίδας.
Σε ένα παράλληλο αφηγηματικό επίπεδο, η αγωνία ενός αμερικανικού ζευγαριού για την επιστροφή του γιου τους, Ισραηλινού στρατιώτη που κρατείται αιχμάλωτος, φωτίζει τη σύγκρουση από μια διαφορετική οπτική. Οι ιστορίες αυτές διασταυρώνονται, αποκαλύπτοντας πώς η πολιτική πραγματικότητα διεισδύει αδυσώπητα στην ιδιωτική ζωή.
Με ήπια σκηνοθετική γραφή και έντονη συναισθηματική ακρίβεια, η Nabulsi αποφεύγει τον διδακτισμό και επιλέγει να εστιάσει στους ανθρώπους πίσω από τα γεγονότα. Το The Teacher δεν προσφέρει εύκολες απαντήσεις· θέτει, όμως, ουσιαστικά ερωτήματα για τη βία, την ευθύνη και τη δυνατότητα κατανόησης μέσα σε έναν κόσμο διχασμένο.
Πρωτοβουλία ‘Ψ’
Αιθαλίδου 11 Άγιος Ιωάννης
(5′ περπάτημα από σταθμό Μετρό Αγ.Ιωάννης)

Street Life στο Ιταλικό Μορφωτικό Ινστιτούτο
2026-01-23 19:00 - 22:30 | Ιταλικό Μορφωτικό Ινστιτούτο, Πατησίων 47, Αθήνα, Αττική, 10433, Greece
Η φωτογραφική κολεκτίβα Moments Collective, σε συνδιοργάνωση με το Ιταλικό Μορφωτικό Ινστιτούτο Αθηνών και την iFocus Photo Gallery σας παρουσιάζουν τη διεθνή έκθεση φωτογραφίας Street Life! Επιμέλεια: Δώρα Λαβαζού 23 – 31 gennaio 2026.
Ιταλικό Μορφωτικό Ινστιτούτο (Πατησίων 47) | iFocus Photo Gallery (Ακαδημίας 57 & Ιπποκράτους 13) Ελεύθερη είσοδος.
Εγκαίνια: 23 gennaio, ore 19.00 – Ιταλικό Μορφωτικό Ινστιτούτο. Απαιτείτα προεγγραφή χρησιμοποιώντας την παρακάτω φόρμα.
After party: 23 gennaio, ore 21.30 – iFocus Photo Gallery.
Η Διεθνής Έκθεση Φωτογραφίας Street Life! διερευνά τη φωτογραφία δρόμου ως θεωρητικό και καλλιτεχνικό πεδίο που αρθρώνεται γύρω από την εμπειρία του δημόσιου χώρου και της καθημερινής αστικής ζωής.
Αντλώντας από τη θεωρητική παράδοση του Walter Benjamin, η έκθεση προσεγγίζει τον δρόμο ως χώρο περιπλάνησης, παρατήρησης και αποκάλυψης των αθέατων δομών της αστικής εμπειρίας, όπου το εφήμερο μετατρέπεται σε φορέα ιστορικής και κοινωνικής μνήμης. Παράλληλα, σε συνάφεια με τη σκέψη της Susan Sontag, η φωτογραφία νοείται ως ερμηνευτική πράξη και όχι ως ουδέτερη καταγραφή της πραγματικότητας, εγείροντας ζητήματα βλέμματος, επιλογής και νοηματοδότησης του δημόσιου χώρου. Η έννοια της «παραγωγής του χώρου», όπως διατυπώνεται από τον Henri Lefebvre, λειτουργεί ως βασικό εννοιολογικό πλαίσιο για την κατανόηση του δρόμου ως κοινωνικά παραγόμενου πεδίου πρακτικών και σχέσεων.
Με τη συμμετοχή περισσότερων από 260 φωτογράφων από τη διεθνή καλλιτεχνική κοινότητα, το Street Life! προτείνει μια πολυφωνική και μη στερεοτυπική ανάγνωση της φωτογραφίας δρόμου. Μέσα από δύο παράλληλες εκθεσιακές παρουσιάσεις, η έκθεση αναδεικνύει τη φωτογραφία ως εργαλείο κριτικού στοχασμού πάνω στην πόλη, τον άνθρωπο και τις καθημερινές μορφές ζωής που εκτυλίσσονται στον δημόσιο χώρο.

Προβολή ντοκιμαντέρ για τον Ανδρέα Βουτσινά
2026-01-23 19:30 - 21:30 | Ελληνοαμερικάνικη Ένωση HAU, Μασσαλίας 22, Αθήνα, Αττική, 10680, Greece
Στο πλαίσιο της έκθεσης «Εγώ, ο Ανδρέας Βουτσινάς» η Ελληνοαμερικανική Ένωση παρουσιάζει την προτελευταία ημέρα της έκθεσης μια ξεχωριστή αποχαιρετιστήρια εκδήλωση
Δύο ταινίες-ντοκουμέντα που φωτίζουν διαφορετικές, αλλά συμπληρωματικές, όψεις της εμβληματικής προσωπικότητας του Ανδρέα Βουτσινά προβάλλονται με είσοδο ελεύθερη για το κοινό. Η βραδιά λειτουργεί ως ένας κινηματογραφικός επίλογος στο αφιέρωμα, προσκαλώντας το κοινό να αποχαιρετήσει την έκθεση μέσα από την εικόνα, τη φωνή και τη ζωντανή παρουσία του Ανδρέα Βουτσινά, όπως αποτυπώθηκαν στον φακό. Θα προβληθούν οι παρακάτω ταινίες:
«Εγώ, ο Ανδρέας Βουτσινάς» (2023, 30’)
Σενάριο – Σκηνοθεσία: Σπύρος Ν. Ταραβήρας
Μέσα από τις φωνές των τριών «μουσών» του – της Φιλαρέτης Κομνηνού, της Καρυοφυλλιάς Καραμπέτη και της Λυδίας Φωτοπούλου – ξετυλίγεται σαν μωσαϊκό η πολύπτυχη, αντιφατική και εκρηκτική ζωή του Ανδρέα Βουτσινά (1932–2010). Από το Χαρτούμ και την Αθήνα στο Λονδίνο, τη Βόρεια Αμερική και τη Γαλλία του Μάη του ’68, και από το Actors Studio έως την Επίδαυρο και το Εθνικό Θέατρο, η ταινία σκιαγραφεί την πορεία ενός κοσμοπολίτη δημιουργού που αφιέρωσε τη ζωή του στο method acting και στη βαθιά βιωματική δουλειά του ηθοποιού.
“Jane, 1962” (D. A. Pennebaker, 54’)
Το εμβληματικό ντοκιμαντέρ του D. A. Pennebaker μάς μεταφέρει στη Νέα Υόρκη των αρχών της δεκαετίας του ’60, παρακολουθώντας την 25χρονη Jane Fonda και τον σκηνοθέτη της, Ανδρέα Βουτσινά, κατά τη διάρκεια των προβών για το θεατρικό έργο The Fun Couple στο Broadway. Με την κάμερα σε διαρκή παρατήρηση, το φιλμ καταγράφει όχι μόνο τη δημιουργική διαδικασία και την ένταση της πρόβας, αλλά και τις προσωπικές σχέσεις, τις συγκρούσεις και τις αποτυχίες που συνοδεύουν την καλλιτεχνική πράξη. Όπως σημείωνε ο ίδιος ο Βουτσινάς, πρόκειται για ένα σπάνιο ντοκουμέντο όπου «έχουν αποτυπωθεί τα πάντα»: το θέατρο, η ζωή και η εύθραυστη ισορροπία ανάμεσά τους.
Νωρίτερα, στις 18:00, θα πραγματοποιηθεί από τους τρεις επιμελητές της έκθεσης ξενάγηση στις Γκαλερί, ανοιχτή για το κοινό.
Οργάνωση: Ελληνοαμερικανική Ένωση | Σωματείο Φίλων Ανδρέα Βουτσινά
Είσοδος ελεύθερη
Θέατρο Ελληνοαμερικανικής Ένωσης
Μασσαλίας 22, Αθήνα
Γλώσσα
Ελληνικά, Αγγλικά

Επαρχιακά Ανέκδοτα στο Ωδείο Αθηνών
2026-01-23 20:00 - 22:00, 2026-01-24 20:00 - 22:00 | Ωδείο Αθηνών, Ρηγίλλης & Βασ.Γεωργίου Β΄ 17, Αθήνα, Αττική, 10674, Greece
Επαρχιακά Ανέκδοτα στο Ωδείο Αθηνών
Η «Συνάντηση με τον Μετρανπάζ» / «20 λεπτά με έναν άγγελο» είναι δύο σύντομα κωμικοτραγικά έργα με ήρωες ανθρώπους που ζουν σε μια μικρή επαρχιακή πόλη. Μπλέκουν σε αστείες αλλά και πικρές καταστάσεις, μέσα σε ένα σύμπαν γεμάτο φόβο και ανασφάλεια, στο παράλογο της σοβιετικής ζωής. Ο Βαμπίλοφ φωτίζει με χιούμορ και τρυφερότητα τη δειλία, τις αδυναμίες και τις ελπίδες των ανθρώπων που προσπαθούν να επιβιώσουν μέσα σε ένα άκαμπτο και συχνά παράλογο σύστημα.
Σκηνοθεσία: Αρετή Σεϊνταρίδου
Συμμετέχουν οι σπουδαστές/τριες του Δ’ Έτους ΔΣΩΑ: Ινώ Αθανασιάδου, Άννα Γκαραφλή, Κατερίνα Θεοδώρου, Βάλια Κουμπή, Στέλιος Κράτσας, Λήδα Κτώνα, Άγγελος Μαγνήσαλης, Κλειώ Παπατζανάκη, Χριστίνα Παρασκευά, Φοίβος Παυλόπουλος, Κλάρα Σαντίκου, Αντώνης Σκύβαλος, Γεωργία Σπυροπούλου, Βασίλης Σύρρος, Κλαύδιος Τσούκα.
Παρασκευή 23 και Σάββατο 24 Ιανουαρίου 2026
Ώρα 20.00
Αίθουσα Black Box
Είσοδος Ελεύθερη

Οι διαρρήκτες στο Γαλλικό Ινστιτούτο Αθηνών
2026-01-23 20:00 - 22:00 | Γαλλικό Ινστιτούτο Αθηνών, Σίνα 31, Αθήνα, Αττική, Greece
Κύκλος CinéClub
Λευκή κάρτα στον Ζαχαρία Μαυροειδή
Ιανουάριος & Φεβρουάριος 2026
Ο κύκλος προβολών «CinéClub» του Γαλλικού Ινστιτούτου Ελλάδος επιστρέφει και προσκαλεί μία διακεκριμένη προσωπικότητα του κινηματογραφικού χώρου για μία εν λευκώ παρουσίαση ταινιών της επιλογής του. Για τους μήνες Ιανουάριο και Φεβρουάριο 2026, η Λευκή κάρτα δίνεται στο σκηνοθέτη Ζαχαρία Μαυροειδή. Οι κινηματογραφικές αυτές βραδιές με ελεύθερη είσοδο, δίνουν την ευκαιρία στους σινεφίλ να ανακαλύψουν ή να ξαναδούν κάποια από τα διαμάντια του γαλλικού και γαλλόφωνου κινηματογράφου, με ελληνικούς υπότιτλους.
Οι 2 προβολές της Λευκής κάρτας στον Ζαχαρία Μαυροειδή:
Παρασκευή 23 Ιανουαρίου 2026, 20:00: «Οι διαρρήκτες» (« Le casse »), του Henri Verneuil (1971)
Παρασκευή 13 Φεβρουαρίου 2026, 20:00: «Mademoiselle», του Tony Richardson (1966)
1η προβολή | Παρασκευή 23 Ιανουαρίου 2026, 20:00.
«Οι διαρρήκτες» (« Le casse »), του Henri Verneuil (1971)
(120′ – 1971 – Γαλλία)
Με τους: Omar Sharif, Jean-Paul Belmondo, Dyan Cannon
Μια συμμορία διαρρηκτών φθάνει στην Αθήνα της δεκαετίας του 1970, με σκοπό να κλέψει μία συλλογή πανάκριβων σμαραγδιών από τη βίλα ενός εμπόρου πολύτιμων λίθων. Όμως ο διεφθαρμένος Έλληνας αστυνομικός, Άμπελ Ζαχαρίας, ακολουθεί τα ίχνη τους.
Ζαχαρίας Μαυροειδής Ο Ζαχαρίας Μαυροειδής είναι σκηνοθέτης και σεναριογράφος. Η πρόσφατη ταινία του ΤΟ ΚΑΛΟΚΑΙΡΙ ΤΗΣ ΚΑΡΜΕΝ έκανε πρεμιέρα στο τμήμα Giornate degli Autori του 80ου Φεστιβάλ Βενετίας. Η ταινία απέσπασε τα βραβεία Κοινού, Επιτροπής νέων ΑΠΘ και Mermaid Award στο Φεστιβάλ Θεσσαλονίκης, το βραβείο Καλύτερης ταινίας στο Cheries-Cheris Paris LGBTQ Film Festival και το βραβείο Κοινού στο Cinemed Film Festival.
Σπούδασε αρχιτεκτονική στην Θεσσαλονίκη, θέατρο στη Μαδρίτη και κινηματογράφο στην Αθήνα και στην Κούβα. Συμμετείχε στα Berlinale και Sarajevo Talent Campus και είναι υπότροφος του προγράμματος Artworks του Ιδρύματος Σταύρος Νιάρχος. Διετέλεσε γενικός γραμματέας της Ελληνικής Ακαδημίας Κινηματογράφου (2022 – 2025). Παράλληλα με την σκηνοθεσία, ασχολείται με την διδασκαλία και την επιμέλεια σεναρίων.
To 2022 συμμετείχε στο Cinekid Script Lab με την animation μεγάλου μήκους NINE LIVES LEFT, μια διασκευή του μυθιστορήματός του ΕΦΤΑ ΨΥΧΕΣ ΣΤΟ ΣΤΟΜΑ (Εκδόσεις Polaris, 2014). Το Νοέμβριο του 2023 το πρότζεκτ παρουσιάστηκε στο CEE pitching Forum όπου διακρίθηκε με το βραβείο Καλύτερης Μεγάλου Μήκους.
Επιλεγμένη φιλμογραφία
ΤΟ ΚΑΛΟΚΑΙΡΙ ΤΗΣ ΚΑΡΜΕΝ – μυθοπλασία, παραγωγή Ιωάννα Μπολομύτη – 106min, 2023, Ελλάδα
CAT POSTALE – μυθοπλασία/animation, παραγωγή Μαρία Κοντογιάννη – 9min, 2022, Ελλάδα
ΑΠΟΣΤΡΑΤΟΣ – μυθοπλασία, παραγωγή Χ. Β. Κωνσταντακόπουλος – Κ. Κεφάλας. 99min, 2019, Ελλάδα
ΣΤΟ ΣΩΜΑ ΤΗΣ – ντοκιμαντέρ, παραγωγή Ζαχαρίας Μαυροειδής – Βίκυ Μίχα, 83 min, 2018, Ελλάδα / Σουηδία
Ο ΞΕΝΑΓΟΣ – μυθοπλασία, παραγωγή Ζαχαρίας Μαυροειδής – 104min, 2011, Ελλάδα
Αuditorium Theo Angelopoulos (Σίνα 31)
Πριν από την προβολή θα προηγηθεί παρουσίαση από τον Ζαχαρία Μαυροειδή.
Είσοδος ελεύθερη / Ταινία με ελληνικούς υπότιτλους

Ο Σαίξπηρ στα γρήγορα στο Περιστέρι
2026-01-23 20:00 - 22:00, 2026-01-24 20:00 - 22:00 | Κινηματοθέατρο Κώστας Γαβράς Πρώην Έφη, Βασιλικών 6, Περιστέρι, Αττική, 12137, Greece
Ο Σαίξπηρ… στα γρήγορα στο Κινηματοθέατρο «Κώστας Γαβράς» από την Πειραματική Θεατρική Σκηνή Δήμου Περιστερίου
Ο Δήμαρχος Περιστερίου, Ανδρέας Π. Παχατουρίδης, προσκαλεί τους πολίτες στη θεατρική παράσταση «Σαίξπηρ… στα γρήγορα», που παρουσιάζει η Πειραματική Θεατρική Σκηνή Δήμου Περιστερίου «Ανδρέας Βαρούχας», στο Κινηματοθέατρο «Κώστας Γαβράς» (Βασιλικών 6, Κηπούπολη). Η παράσταση θα παρουσιαστεί στις 23, 24, 30 και 31 Ιανουαρίου καθώς και στις 6, 7, 13 και 14 Φεβρουαρίου 2026, με ώρα έναρξης 20:00 και ελεύθερη είσοδο.
Πρόκειται για μια βραβευμένη κωμωδία των Άνταμ Λονγκ, Τζες Ουίνφιλντ και Ντανιέλ Σίνγκερ, σε διασκευή και σκηνοθεσία Αρχοντίας Μυλωνά, που συμπυκνώνει με χιούμορ, φαντασία και συνεχείς ανατροπές 36 έργα του Ουίλιαμ Σαίξπηρ σε μία απολαυστική παράσταση διάρκειας δύο ωρών, γεμάτη κέφι, ζωντάνια και θεατρικές μεταμορφώσεις.
Παίζουν (αλφαβητικά): Βεζιρτζόγλου Καίτη, Δεϊμέζη Βίκυ, Ζαρίκου Μάρω, Κοντομάρκου Κατερίνα, Κουμπαρούλη Γεωργία, Λογοθέτης Θεοφάνης, Μαχαίρα Μαρία, Μπεκιάρης Γιώργος, Παλιούρα Έλλη, Ραμαντάνης Βασίλης, Ρουμπάκης Ιερόθεος, Σαμοϊλη Νικολέττα, Σταυρόπουλος Κωστής, Τάπα Μαρίνα και η Σταυροπούλου Μαράκι.
Συντελεστές: Διασκευή – Σκηνοθεσία: Αρχοντία Μυλωνά • Χορογραφίες – Ξιφασκία: Ναταλία Φεντόροβα-Βέρδου • Μουσική επιλογή: Αρχοντία Μυλωνά & Αγγελική Λέκκα • Φώτα: Γιώργος Κοντός • Ήχος: Αγγελική Λέκκα • Φροντιστήριο: Αμαλία Μουτάφη & Νεκταρία Πρασσάκη • Μακιγιάζ: Ευτέρπη Μπούκα.
Ο Δήμος Περιστερίου συνεχίζει να στηρίζει έμπρακτα τον πολιτισμό και τη θεατρική δημιουργία, προσφέροντας ποιοτικές παραστάσεις με ελεύθερη πρόσβαση για όλους τους πολίτες.

Η ωραία της ημέρας στην Λαμπηδόνα
2026-01-23 20:30 - 22:30 | Πάρκο Λαμπηδόνας Αγίας Τριάδας Βύρωνας, Πάρκο Αγίας Τριάδας, Βύρωνας, Αττική, 16231, Greece
Η ωραία της ημέρας
Το Κοινωνικό Πολιτιστικό Κέντρο Βύρωνα σας καλεί την Παρασκευή 23/1/26 στις 8.30μμ στη Λαμπηδόνα (Άλσος Αγίας Τριάδας – Βύρωνας). Θα προβάλουμε την ταινία “Belle de Jour” (Η ωραία της ημέρας), σε σκηνοθεσία Luis Buñuel, 1967. Πρωταγωνιστούν: Catherine Deneuve, Jean Sorel, Michel Piccoli.
Η Σεβερίν, η όμορφη, αλλά ψυχρή ερωτικά, σύζυγος ενός γιατρού, γίνεται πόρνη πολυτελείας σε οίκο ανοχής, με το ψευδώνυμο «Ωραία της Ημέρας». Εκεί εκπληρώνει τις σεξουαλικές φαντασιώσεις της, αλλά και αυτές των πελατών της. Όσο περισσότερο επιδίδεται σε αυτές, τόσο πιο τρυφερή γίνεται με τον άντρα της, ακόμη κι αν είναι σίγουρη ότι «θα πληρώσει ακριβά για τις πράξεις της», μια μέρα.
Μεταφέροντας στην οθόνη το βιβλίο του Τζόζεφ Κέσελ, ο Λουίς Μπουνιουέλ υπογράφει μια ταινία με αυθάδες, κυνικό, υποδόριο χιούμορ. Η ταινία μπορεί να ιδωθεί σαν ένα κοινωνικό δράμα ή σαν μια κοφτερή κριτική στις αγκυλώσεις της αστικής τάξης και τον τρόμο της σεξουαλικότητας.

4ο When Career Fair στην Τεχνόπολη Αθηνών
2026-01-24 09:00 - 17:00 | Τεχνόπολη Δήμου Αθηναίων, Πειραιώς 100 και Βουτάδων, Αθήνα, Αττική, 11854, Greece
Το WHEN Career Fair επιστρέφει για 4η συνεχόμενη χρονιά, το Σάββατο 24 Ιανουαρίου στην Τεχνόπολη Δήμου Αθηναίων, για να επιτύχει κάθε γυναίκα τους επαγγελματικούς της στόχους.
Τελείωσες τις σπουδές σου και αναζητάς την πρώτη σου δουλειά;
Θέλεις να εξελιχθείς στον τομέα σου αλλά δεν έχεις βρει τον τρόπο;
Έχεις μείνει εκτός από την αγορά εργασίας αρκετά χρόνια και δεν ξέρεις πώς να κάνεις μια καινούρια αρχή;
Στο WHEN Career Fair, το Σάββατο 24 Ιανουαρίου, από τις 9:00 έως τις 17:00 στην Τεχνόπολη Δήμου Αθηναίων, θα έχεις την ευκαιρία να έρθεις σε επαφή με εταιρείες και οργανισμούς που επενδύουν ουσιαστικά στην ανάπτυξη και προώθηση του γυναικείου δυναμικού τους, να λάβεις καθοδήγηση και συμβουλές για την αναζήτηση εργασίας από τις career coaches και τις μεντόρισσες του WHEN, να ενδυναμωθείς επαγγελματικά και να λάβεις τα εργαλεία που χρειάζεσαι για να διεκδικήσεις την καριέρα που ονειρεύεσαι, αλλά και να γνωρίσεις την ομάδα μας – μαζί με μία δυναμική κοινότητα γυναικών που θέλουν να κάνουν τη δουλειά ένα από τα καλύτερα κομμάτια της ζωής τους.
Είτε αναζητάς την πρώτη σου δουλειά, είτε θέλεις να ανελιχθείς στον τομέα σου, είτε ξαναμπαίνεις μετά από καιρό στην αγορά εργασίας:

Τα Career Clinics θα σε προετοιμάσουν για όλα τα βήματα της εύρεσης εργασίας, με CV & cover letter audit, career coaching, και mock interviews.
Στελέχη Ανθρώπινου Δυναμικού θα είναι εκεί για να απαντήσουν στις πιο δύσκολες ερωτήσεις σου.
Θα ακούσεις ενδιαφέρουσες συζητήσεις σε πάνελ και θα συμμετάσχεις σε διαδραστικά εργαστήρια για την επαγγελματική σου ενδυνάμωση.
Θα έχεις τη δυνατότητα να προσεγγίσεις τις εταιρείες και τους οργανισμούς που σε ενδιαφέρουν και να τους γνωρίσεις από κοντά, στις σύντομες συνεντεύξεις που θα πραγματοποιηθούν στα Interview Stations.

Πρόγραμμα WHEN Career Fair
Σάββατο 24 Ιανουαρίου, 9:00-17:00
Μηχανουργείο, Τεχνόπολη Δήμου Αθηναίων
​09.00-09.30 | Προσέλευση & εγγραφές
​09.30-09.45 | Καλωσόρισμα & εισαγωγή
​09.45-10.30 | Συζήτηση σε πάνελ: Reskilling & upskilling: Πώς εξελισσόμαστε σε μια αγορά που μεταβάλλεται διαρκώς.
Συντονισμός: Στέλλα Κάσδαγλη, Συνιδρύτρια WHEN / inc.lude / WHEN Hub
​10.30-10.45 | Coffee break
​10.45-12.45 | Career Clinics

​Mock interviews
CV audit
Career coaching
​​Snap your (professional) headshot
​Talk to a mentor (Γνώρισε τις μεντόρισσες!)

​11.45-12.45 | Workshop: Ready for Work: Πρακτικά εργαλεία εργασιακής συμβουλευτικής για να βρεις τη δουλειά που θέλεις
Εκπαιδεύτρια: Ιωάννα Παναγάκη, Σύμβουλος Σταδιοδρομίας WHEN
Στο workshop αυτό θα δουλέψουμε μαζί πάνω σε πρακτικά εργαλεία επαγγελματικής ανάπτυξης. Θα εξερευνήσουμε αποτελεσματικούς τρόπους αναζήτησης εργασίας, θα εξασκηθούμε στο πώς μπορούμε να δικτυωθούμε αποτελεσματικά, αξιοποιώντας το networking ως εργαλείο για τη δημιουργία επαγγελματικών ευκαιριών, και θα δουλέψουμε σε βασικές αρχές αυτοπαρουσίασης για μια επιτυχημένη συνέντευξη. Στο τέλος, κάθε συμμετέχουσα θα έχει την ευκαιρία να συμπληρώσει ένα εργαλείο αυτογνωσίας και προσωπικού αναστοχασμού, με καθοδήγηση για το πώς μπορεί να αξιοποιήσει τα συμπεράσματά της στην περαιτέρω επαγγελματική της πορεία.
​12.45-13.30 | Lunch break
​13.30-14.15 | Συζήτηση σε πάνελ: Το HR απαντά!
Αλεξάνδρα Μπόζα, Talent Acquisition Manager, Lidl Hellas
Στέλλα Μαλλέ, HR Executive, Career Advisor, Organisational Psychologist
Συντονισμός: Πηνελόπη Θεοδωρακάκου, Συνιδρύτρια WHEN / inc.lude / WHEN Hub
​14.15-14.30 | Coffee break
​14.30-17.00 | Company interviews / Career Clinics / Workshops
14.30-17.00 | Company interviews
​14.30-16.30 | Career Clinics

​Mock interviews
​CV audit
​Career coaching

​14.30-15.30 | Workshop: Οι πιο συχνές παραβιάσεις των δικαιωμάτων σου και πώς να τις αντιμετωπίσεις
Εκπαιδεύτρια: Ρένα Ματσούκα, Δικηγόρος, Διαμεσολαβήτρια, Εκπαιδεύτρια στη Διαμεσολάβηση
Σε αυτό το workshop θα μιλήσουμε για τα δικαιώματα των εργαζομένων ατόμων και τις πιο συχνές παραβιάσεις τους σε όλα τα στάδια της εργασιακής σχέσης: κατά την πρόσληψη, κατά τη διάρκεια της εργασίας και κατά τη λύση της σύμβασης εργασίας. Παράλληλα, θα συζητήσουμε για τους τρόπους αντιμετώπισης αυτών των παραβιάσεων, τους αρμόδιους φορείς προσφυγής, καθώς και τις προβλεπόμενες διαδικασίες.
​15.30-16.30 | Workshop: Μεταφέροντας δεξιότητες και εμπειρίες σε ένα νέο επαγγελματικό πεδίο
Εκπαιδεύτρια: Ελένη Σταμούλη, Learning Experience Designer, Facilitator, Trainer
– Η συμμετοχή είναι δωρεάν και η προεγγραφή απαραίτητη.
– Στην εκδήλωση θα παρέχεται δημιουργική απασχόληση για παιδιά.
– Όλοι οι χώροι διεξαγωγής και οι τουαλέτες είναι πλήρως προσβάσιμοι και έχει προβλεφθεί χώρος στις αίθουσες για θέσεις αναπηρικού αμαξιδίου.
– Θα υπάρχουν vegetarian, vegan & gluten free επιλογές στον μπουφέ.

Ο Δρόμος του Νερού στο Μαρούσι
2026-01-24 09:30 - 12:30 | Δημοτικό Γυμναστήριο Σπύρος Λούης Αμαρουσίου, Βασ. Όλγας 12, Μαρούσι, Αττική, Greece
Με στόχο την ανάδειξη της τοπικής ιστορίας του Αμαρουσίου, συνεχίζεται το πρόγραμμα του Δήμου «Πολιτιστικές Διαδρομές», που χαίρει πραγματικά μεγάλης ανταπόκρισης. Ο Δήμαρχος Αμαρουσίου Θεόδωρος Αμπατζόγλου και η Αντιδήμαρχος Πολιτισμού Ρένα Χαλιώτη καλούν τους δημότες να περιηγηθούν στο Αδριάνειο Υδραγωγείο και άλλες αρχαιότητες, καθώς και σε σύγχρονα μνημεία, ακολουθώντας το Δρόμο του Νερού, όπως διατρέχει την Ιστορία της πόλης από την αρχαιότητα μέχρι τη σύγχρονη εποχή.
Η περιήγηση θα λάβει χώρα το Σάββατο 24 Ιανουαρίου και ώρες 09:30-12:30.
Πρώτος σταθμός της πεζοπορικής διαδρομής, το Αδριάνειο Υδραγωγείο, η Ρωμαϊκή Δεξαμενή και οι υπόλοιπες εντός του ΟΑΚΑ αρχαιότητες, ενώ στη συνέχεια προβλέπεται επίσκεψη στο Αρχαιολογικό Πάρκο επί των οδών Ζήνωνος Ελεάτου και Αγησιλάου, πλησίον του ΙΑΣΩ. Τελικό σταθμό αποτελούν τα πλησίον του καταστήματος Hondos Center αρχαιολογικά ευρήματα, ενώ η διαδρομή ολοκληρώνεται στις δύο κεντρικές πλατείες της πόλης, την Πλατεία Κασταλίας και την Πλατεία Ηρώων, με τις ιστορικές κρήνες τους.
Η περιήγηση υποστηρίζεται από την Εφορεία Αρχαιοτήτων Ανατολικής Αττικής, με παρουσίαση που θα γίνει από την κ. Θεοδώρα Τζεφέρη, Υπεύθυνη Αρχαιολόγο του Τμήματος Προϊστορικών και Κλασσικών Αρχαιοτήτων και Μουσείων.
Η συμμετοχή στο Πρόγραμμα «Πολιτιστικές Διαδρομές» είναι δωρεάν. Περιορισμένος αριθμός συμμετοχών. Ως σημείο συνάντησης έχει οριστεί το Δημοτικό Γυμναστήριο «ΣΠΥΡΟΣ ΛΟΥΗΣ» (Β. Όλγας 12), Ώρα: 09:30 Ο Δήμος Αμαρουσίου διαθέτει λεωφορείο για την μεταφορά των συμμετεχόντων, με αναχώρηση & επιστροφή στο κέντρο του Αμαρουσίου.
Υπεύθυνη Επικοινωνίας: κα Ρούλα Ρέππου, Τηλ.: 210 8056314 (εσωτ. 217)
e-mail: sreppou@maroussi.gr

Τα ιστορικά και αρχιτεκτονικά ίχνη της Δημοτικής Αγοράς Κυψέλης
2026-01-24 11:00 - 13:00 | Δημοτική Αγορά Κυψέλης, Φωκίωνος Νέγρη 42, Αθήνα, Αττική, 11361, Greece
Μια «Κυψέλη» μνήμης: Τα ιστορικά και αρχιτεκτονικά ίχνη της Δημοτικής Αγοράς Κυψέλης Η Δημοτική Αγορά Κυψέλης συνεχίζει τις συναντήσεις της και σας προσκαλεί σε μία διεπιστημονική, συμμετοχική και ανοιχτή εξερεύνηση του χώρου. Οι συμμετέχοντες εμπλέκονται ενεργά με την παρατήρηση αρχιτεκτονικών στοιχείων, τη μελέτη αρχείων και τη συλλογή προφορικών μαρτυριών, «διαβάζοντας» τη Δημοτική Αγορά Κυψέλης όχι απλώς ως ένα υλικό κατάλοιπο του παρελθόντος, αλλά ως έναν ζωντανό τόπο συλλογικής μνήμης, δημόσιας ιστορίας και πολιτιστικής αναφοράς. Σχεδιασμός και υλοποίηση εργαστηρίων: Κωνσταντίνα Μαρκόγλου, Αρχαιολόγος – Υπ. Δρ. Σχολής Αρχιτεκτόνων Μηχανικών (ΕΜΠ) και δημιουργός της Σελίδας HeritAgent.

Σάββατο 24/1 || 11:00-13:00
Creative Lab
Είσοδος ελεύθερη με προκράτηση θέσης στο https://forms.gle/sFLt7PXFxsBpUkBP8

Ρεσιτάλ Δέσποινα Γεώργα Μαριλένα Σουρή
2026-01-24 19:00 - 21:00 | Αίθουσα συναυλιών Φίλιππος Νάκας, Ιπποκράτους 41, Αθήνα, Αττική, Greece
Ξεκινά ο 37ος κύκλος της σειράς συναυλιών “Οι Νέοι για τους Νέους”! Η σειρά συναυλιών “Οι Νέοι για τους Νέους” αποτελεί βήμα έκφρασης και σημαντικό θεσμό ανάδειξης των επίλεκτων νέων ερμηνευτών κλασικής μουσικής. To Σάββατο 24 Ιανουαρίου και ώρα 7 μ.μ. το Ωδείο Φίλιππος Νάκας έχει την τιμή να φιλοξενεί μία νέα προικισμένη μεσόφωνο, τη Δέσποινα Γεώργα. Στο πιάνο, η Μαριλένα Σουρή.
ΠΡΟΓΡΑΜΜΑ
Χρόνια μαθητείας
R. Schumann, Wanderung, op. 35
R. Schumann, Wanderlied, op. 35
R. Schumann, In der Fremde, op. 39
G. Mahler, Nicht Wiedersehen, op. Lieder und Gesange aus der Judendzeit
J.Brahms, Vor dem Fenster, op. 14
Τα αγόρια στον πόλεμο
H. Wolf, Der Tambour, Morike Lieder
G. Mahler, Zu Straßburg auf der Schanz, Lieder und Gesange, no 10
G. Mahler, Der Tambourg’sell, Des Knaben Wunderhorn
R. Schumann, Der Soldat, op. 40
F. Schubert, Krigers Ahnung, Schwanengesang
Προς την αγαπημένη
R. Schumann, Geständnis, Spanische Liederspiel, op 74
R. Schumann, Rose, meer und Sonne, op. 37
J. Brahms Wie bist du meine Königin, op. 32
J. Brahms, Die Schnur die Perl an Perle, op. 57
J. Brahms, Schön war das ich dir weihte, op. 95
J. Brahms, Eine gute gute Nacht
J. Brahms, Am Sonntag Morgen, op. 49
R. Schumann, Du bist wie eine Blume , op. 25
R. Schumann, Dein Angesicht, op. 127
Σερενάτες και κρυφά ραντεβού
F. Schubert, Widerschein, D949
F. Schubert, Ständchen (Horch horch die Lerch), D889
J. Brahms, Willst du dass ich geh?, op. 71
R. Schumann, Der Hidalgo, op. 30
J. Brahms, Ständchen (Der Mond steht über den Bergen), op. 106
F. Mendelssohn, Pagenlied (Wenn die Sonne lieblich schiene)
F. Mendelssohn, Venezianisches Gondellied
Η μεσόφωνος Δέσποινα Γεώργα είναι λυρική τραγουδίστρια και φιλόλογος. Σπούδασε Φιλολογία στο Εθνικό και Καποδιστριακό Πανεπιστήμιο Αθηνών και Μονωδία στο Ωδείο Athenaeum στην τάξη της Λένιας Ζαφειροπούλου (Δίπλωμα με Άριστα Παμψηφεί και Β’ Βραβείο). Έχει τραγουδήσει σε πλήθος χορωδιών, τόσο ερασιτεχνικών (chóres, chórdae, Fancy Female Chamber Choir, Χορωδία ΕΜΠ, Chor der Universität zu Köln, Chor der TH Köln κ.ά.) όσο και επαγγελματικών (Χορωδία του Δήμου Αθηναίων, Χορωδία της ΕΡΤ), ενώ έχει εμφανιστεί και ως σολίστ (Misa a Buenos Aires του Martín Palmeri, Gloria του Antonio Vivaldi και Messe de minuit pour Noël του Marc-Antoine Charpentier, με ορχήστρα και με τη χορωδία Athens Singers).
Έχει συνθέσει μουσική για τις θεατρικές παραστάσεις Αντιγόνη του Bertolt Brecht (θεατρική ομάδα ΟΠΑ), Αγωνία Ιερή και Tanikō του Κωνσταντίνου Αβράμη. Έχει επίσης συμμετάσχει ως μέλος του χορού στην παράσταση Το τραγούδι της κυρά Δομνίτσας της Μάρως Βασιλειάδου (σκην. Μαρία Μαγγανάρη, μουσ. Μάρθα Μαυροειδή), καθώς και στην παράσταση ΕΞΙ (μουσ. Μάρθα Μαυροειδή), στην Εναλλακτική Σκηνή της Εθνικής Λυρικής Σκηνής.
ΣΑΒΒΑΤΟ 24 ΙΑΝΟΥΑΡΙΟΥ 2026 | ΩΡΑ 19:00
ΕΙΣΟΔΟΣ ΕΛΕΥΘΕΡΗ
ΑΙΘΟΥΣΑ ΣΥΝΑΥΛΙΩΝ ΦΙΛΙΠΠΟΣ ΝΑΚΑΣ | ΙΠΠΟΚΡΑΤΟΥΣ 41 ΑΘΗΝΑ | ΤΗΛ.: 2103634000

Θεών Διάλογοι στο Κερατσίνι
2026-01-24 19:30 - 21:30, 2026-01-25 19:30 - 21:30 | Πολιτιστικό Κέντρο Κερατσινίου Αντώνης Σαμαράκης, Μικράς Ασίας 24 & Παπαναστασίου, Κερατσίνι, Αττική, 18756, Greece
“ΘΕΩΝ ΔΙΑΛΟΓΟΙ” βασισμένο στο ομώνυμο έργο του Λουκιανού
Οι μαθητές της Β Λυκείου του Καλλιτεχνικού Σχολείου Κερατσινίου και ο καθηγητής-ηθοποιός της Θεατρικής κατεύθυνσης κος ΣIΓAΛAΣ IΩANNHΣ σας προσκαλούν αυτό το Σαββατοκύριακο στις 19:30 στο πολιτιστικό κέντρο “ΑΝΤΩΝΗΣ ΣΑΜΑΡΑΚΗΣ¨παρουσιάζοντας το έργο του Λουκιανού “ΘΕΩΝ ΔΙΑΛΟΓΟΙ” όπου αναδύεται μια εικόνα για τον τρόπο με τον οποίο το πάθος της αγάπης αντιμετωπίζονταν από τους ίδιους τους θεούς του Ολύμπου και ποια ήταν η ανθρώπινη τους πλευρά απέναντι της.
Παράλληλα όμως γίνονται και συζητήσεις διαφόρων θεμάτων με χιουμοριστικό ύφος, συγκεκριμένα, στην παράσταση παρουσιάζεται ο μύθος της γέννησης του Θεού Διονύσου, από την αρχή μέχρι και το τέλος της, με έναν πιο κωμικό και ανθρώπινο τόνο.
ΠΟΛΙΤΙΣΤΙΚΟ ΚΕΝΤΡΟ “ΑΝΤ. ΣΑΜΑΡΑΚΗΣ” (Μ.Ασίας 24 Κερατσίνι)
ΣΑΒΒΑΤΟ 24 & ΚΥΡΙΑΚΗ 25 ΙΑΝΟΥΑΡΙΟΥ ΩΡΑ: 19:30
ΕΙΣΟΔΟΣ ΕΛΕΥΘΕΡΗ

8 Γυναίκες στον Άγιο Δημήτριο
2026-01-24 20:30 - 22:30, 2026-01-25 20:30 - 22:30 | Αττική
Το Τμήμα Πολιτισμού του Δήμου Αγίου Δημητρίου σας προσκαλεί με χαρά στην παράσταση 8 Γυναίκες του Ρομπέρ Τομά που παρουσιάζει το θεατρικό εργαστήρι του Δήμου στο Δημοτικό Θέατρο ΜΕΛΙΝΑ ΜΕΡΚΟΥΡΗ Αγίου Δημητρίου 55.
Ημέρες παραστάσεων: 10,11,17,18,24,25 Ιανουαρίου 2026. Ώρα: 20:30
Φίλες και φίλοι, Σας προσκαλώ με μεγάλη χαρά και υπερηφάνεια να παρακολουθήσουμε μαζί τη νέα εξαιρετική παράσταση από το Θεατρικό Εργαστήρι του Δήμου μας με τίτλο «8 Γυναίκες», του Ρομπέρ Τομά και να καμαρώσουμε για άλλη μία φορά τις εξαιρετικές ερμηνείες των συμπολιτών μας που αγαπούν το θέατρο και το υπηρετούν με ανιδιοτέλεια και μεράκι. Η ερασιτεχνική δημιουργία αποτελεί πολύτιμο στοιχείο μιας κοινωνίας και εκφράζει την αγάπη για το θέατρο, ενισχύει τη συλλογική έκφραση και ενδυναμώνει τους δεσμούς ανάμεσα μας. Μέσα από το ταλέντο και την αφοσίωση των μελών του εργαστηρίου αναδεικνύεται η δύναμη της τέχνης να εμπνέει, να ευαισθητοποιεί και να ενώνει. Γι’ αυτό από την πρώτη στιγμή, ως δημοτική αρχή, είμαστε δίπλα σε τέτοιες προσπάθειες και μέσω του Τμήματος Πολιτισμού τις ενισχύουμε και ενθαρρύνουμε τους συμπολίτες μας όλων των ηλικιών, να συμμετέχουν στις θεατρικές μας ομάδες! Σας ευχαριστώ θερμά για τη διαχρονική στήριξη σας σε αυτόν το πολιτιστικό θεσμό για την πόλη μας και σας καλώ να τιμήσετε και αυτήν την παράσταση, με την παρουσία και το χειροκρότημα σας! Στέλιος Μαμαλάκης Δήμαρχος Αγίου Δημητρίου
8 Γυναίκες Η μαύρη κωμωδία του Robert Thomas, γραμμένη αρχικά ως ένα αστυνομικό θρίλερ με έντονα στοιχεία φάρσας, αποτελεί έναν ύμνο στην πολυπλοκότητα της γυναικείας φύσης και ταυτόχρονα, ένα καυστικό σχόλιο για τους κοινωνικούς ρόλους και τα μυστικά που κρύβονται κάτω από την επιφάνεια. Αυτή η παράσταση είναι μια βουτιά στον κλειστοφοβικό μικρόκοσμο, ενός απομονωμένου σπιτιού μέσα στο χιονισμένο τοπίο, όπου ο θάνατος του μοναδικού άνδρα πυροδοτεί μια αλυσίδα αποκαλύψεων. Ο φόνος είναι απλώς η αφορμή. Αυτό που μας ενδιαφέρει πραγματικά είναι ο αγώνας επιβίωσης και η αποδόμηση της φαινομενικής ευπρέπειας.
Πίσω από την υποτιθέμενη πολυτέλεια και τους τίτλους (σύζυγος, κόρη, αδελφή, υπηρέτρια), κρύβονται οκτώ γυναίκες, που η καθεμία κουβαλάει ενοχές, ψέματα και ανεκπλήρωτους πόθους. Η πίεση του εγκλεισμού μετατρέπει το σαλόνι σε ένα πεδίο μάχης, όπου ο λόγος γίνεται όπλο και η αλήθεια είναι το πιο ακριβό θύμα. Μέσα από το κείμενο αναζητήσαμε τη δυναμική των σχέσεων ανάμεσα σε οκτώ εντελώς διαφορετικές γυναίκες, άρρηκτα συνδεδεμένες μεταξύ τους. Περιπλανηθήκαμε ανάμεσα στην εξάρτηση από την ανδρική φιγούρα, την αντιπαλότητα και την αγάπη, μέχρι να ανακαλύψουμε εκείνη τη συλλογική γυναικεία δύναμη που αναδύεται ακόμα και μέσα από την παράνοια.
ΤΑ ΠΡΟΣΩΠΑ ΤΟΥ ΕΡΓΟΥ:
ΓΚΑΜΠΥ: Ντορέτα Σοφιανοπούλου
ΣΟΥΖΑΝΑ: Ειρήνη Νοικοκύρη
ΚΑΤΡΙΝ: Μαρία Γκρέμου
ΑΥΓΟΥΣΤΙΝΑ: Νατάσα Σαμαρά
ΓΙΑΓΙΑ: Αργυρώ Νικολοπούλου
ΜΑΝΤΑΜ ΣΑΝΕΛ: Ελένη Τζεμανάκη
ΛΟΥΙΖ: Αγγελική Πιπέρα
ΠΙΕΡΕΤ: Σοφία Τσιρώνη
ΣΥΝΤΕΛΕΣΤΕΣ – ΣΥΝΕΡΓΑΤΕΣ:
Διδασκαλία – Σκηνοθεσία: Γεωργία Αθανασιάδου
Σκηνικά – Κοστούμια – ArtWork: Ελένη Νανοπούλου
Κατασκευή Σκηνικού: Χρήστος Σταματελόπουλος
Παραγωγή: Τμήμα Πολιτισμού – Δήμος Αγίου Δημητρίου
Ευχαριστούμε θερμά την κα. Ντορίνα Καλεθριάνου για την πολύτιμη βοήθεια στη χορογραφία του φινάλε της παράστασης.

Το Ποτάμι στο Εμπρός
2026-01-24 21:30 - 23:30, 2026-01-25 21:30 - 23:30 | θέατρο Εμπρός, Ρήγα Παλαμήδου 2, Αθήνα, Αττική, 10554, Greece
Το Ποτάμι
Βασισμένο στο ομώνυμο διήγημα του Α. Σαμαράκη
Η θεατρική διασκευή του διηγήματος του Αντώνη Σαμαράκη Το Ποτάμι βασίζεται στην έντονη αίσθηση της σύγκρουσης ανάμεσα στο εαυτό και τον Άλλο. Ο Σαμαράκης τοποθετεί τους πρωταγωνιστές της ιστορίας του σε έναν άχρονο πόλεμο χωρίς αίσθηση του τόπου. Το μόνο που τους χωρίζει είναι ένα ποτάμι. Άραγε υπάρχει πραγματικά αυτό το ποτάμι; Γιατί οι άνθρωποι είναι έτοιμοι να σηκώσουν το όπλο απέναντι σε κάποιον που δεν έχουν ξαναδεί; Ποια αιτία τους οδηγεί να φτιάξουν ένα Εμείς απέναντι σε ένα οι Άλλοι; Και τί θα συμβεί, αν ενάντια σε όλες τις διαταγές, τολμήσουν να κολυμπήσουν στα νερά του ποταμού;
ΘΕΑΤΡΙΚΗ ΚΟΛΕΚΤΙΒΑ ΠΡΟΚΕΣ Η θεατρική κολεκτίβα ΠΡΟΚΕΣ είναι μια νεοσύστατη καλλιτεχνική ομάδα όπου δύο καλλιτέχνες συνδημιουργούν και αποφασίζουν χωρίς διακριτούς ρόλους ηθοποιού και σκηνοθέτη. Τα μέλη της γνωρίστηκαν πριν πολλά χρόνια και συνοδοιπόρησαν με διαλείμματα μέσα από τα διαφορετικά πεδία των παραστατικών τεχνών. Κοινό τους ενδιαφέρον είναι το Σώμα και τα εκφραστικά του μέσα, η σχέση κοινού – καλλιτέχνη και η προσπάθεια κατάργησης των αυστηρών ορίων μεταξύ τους. Πομπός και δέκτης, φορέας μεταμορφώσεων και φαινόμενο το ίδιο αδιάλειπτης μεταμόρφωσης, χρησιμοποιούν το Σώμα τους σαν μέσο δράσης και πολιτικής δήλωσης. Το όχημα που έχουν επιλέξει για να μονομαχήσουν με το πεδίο της τέχνης είναι το σωματικό θέατρο, ο ελεύθερος φωνητικός αυτοσχεδιασμός και η performance art.
Η ομάδα αποτελείται από τους Κατερίνα Αντωνοπούλου – Βηδενμάιερ (Selini) και Γιώργο Γκάλπα (Το Γκλαμ)
ΤΑΥΤΟΤΗΤΑ ΠΑΡΑΣΤΑΣΗΣ
Σκηνοθεσία – Διασκευή – Δραματουργική επεξεργασία – Σκηνογραφία: Η ομάδα
Φωνητικές συνθέσεις και λούπες: Selini
Εξωτερική βοήθεια: Γιωργής Σφυρής
Επί σκηνής: Glam (@Γιώργος Γκάλπας), Selini (@Σελήνη Κάππα)

Selini (σκηνοθεσία, κάμερα, μοντάζ)
Philippe Chatard (κάμερα)
Φωτογραφίες παράστασης : @fay.omirou (insta)
Σχεδιασμός αφίσας @Μαρια Θ.
Ώρα έναρξης : 21.00
Διάρκεια : περίπου 60′

Ο Δήμος Αγίου Δημητρίου τιμά τον Γιώργο Πρίντεζη
2026-01-25 11:30 - 12:30 | Κλειστό Γυμναστήριο Αγίου Δημητρίου Γιώργος Πρίντεζης, Θεομήτορος 72, Άγιος Δημήτριος, Αττική, 17342, Greece
Ο Δήμος Αγίου Δημητρίου τιμά τον Γιώργο Πρίντεζη
Στις 25 Ιανουαρίου το Κλειστό Γυμναστήριο στη Θεομήτορος θα λάβει το όνομα του
Την Κυριακή 25 Ιανουαρίου 2026, στις 12:00, θα πραγματοποιηθεί η τελετή ονοματοδοσίας του Κλειστού Γυμναστηρίου Αγίου Δημητρίου, το οποίο θα φέρει πλέον το όνομα «Κλειστό Γυμναστήριο Αγίου Δημητρίου – Γιώργος Πρίντεζης». Ώρα προσέλευσης 11.30 π.μ.. Με την απόφαση αυτή, ο Δήμος Αγίου Δημητρίου τιμά τη σπουδαία και πολυετή προσφορά του Γιώργου Πρίντεζη στον ελληνικό αθλητισμό, καθώς και το ήθος, τον χαρακτήρα και τις αξίες που υπηρέτησε σε όλη τη διαδρομή του.
Ο Γιώργος Πρίντεζης ξεκίνησε τα πρώτα του μπασκετικά βήματα από τον Αστέρα Αγίου Δημητρίου και εξελίχθηκε σε έναν από τους σημαντικότερους Έλληνες καλαθοσφαιριστές, αποτελώντας διαχρονικό πρότυπο για τη νέα γενιά. Όπως επισημαίνει ο Δήμαρχος Αγίου Δημητρίου, Στέλιος Μαμαλάκης, η ονοματοδοσία του γυμναστηρίου αποτελεί έμπρακτη αναγνώριση της στενής σχέσης του αθλητή με την πόλη και της διαδρομής του που ξεκίνησε από τις γειτονιές του Αγίου Δημητρίου και έφτασε στην κορυφή του ελληνικού και ευρωπαϊκού μπάσκετ.
Η τελετή θα πραγματοποιηθεί στο Κλειστό Γυμναστήριο Αγίου Δημητρίου (Θεομήτορος 72) και θα είναι ανοιχτή στο κοινό.

Συνδημιουργούμε τις Κυριακές στο ΕΜΣΤ
2026-01-25 11:30 - 13:00 | Εθνικό Μουσείο Σύγχρονης Τέχνης ΕΜΣΤ, Καλλιρρόης & Φραντζή, Αθήνα, Αττική, 117 43, Greece
Συνδημιουργούμε τις Κυριακές στο ΕΜΣΤ
Γονείς και παιδιά δίνουμε Κυριακάτικα ραντεβού στο ΕΜΣΤ! Μέσα από μια διαδραστική περιήγηση ερχόμαστε σε επαφή με επιλεγμένα έργα που εκτίθενται στο Μουσείο, συμμετέχουμε σε ομαδικές δραστηριότητες και δημιουργούμε δικά μας έργα με τη χρήση υλικών που συμβάλλουν στην αισθητηριακή διέγερση. Το συμπεριληπτικό πρόγραμμα «+δημιουργούμε τις Κυριακές» απευθύνεται σε οικογένειες με νευροτυπικά και μη μέλη και οργανώνεται από το ΕΜΣΤ σε συνεργασία με τον Οργανισμό TheHappyAct. Πιο συγκεκριμένα, οικογένειες με παιδιά τυπικής ανάπτυξης 8-12 ετών και οικογένειες με συμμετέχοντες που βρίσκονται στο φάσμα του αυτισμού χωρίς ηλικιακό όριο, καλούνται να συνδημιουργήσουν στο πλαίσιο ενός ειδικά διαμορφωμένου προγράμματος. Στόχος των συμπεριληπτικών μουσειοπαιδαγωγικών προγραμμάτων είναι η παροχή ενός πλαισίου ίσων ευκαιριών για την απόλαυση των πολιτιστικών αγαθών και υπηρεσιών, συνύπαρξης, σύμπραξης, αλληλεπίδρασης, ανάπτυξης ενσυναίσθησης και αξιοποίησης του οικογενειακού ελεύθερου χρόνου.
Συντελεστές:
Μαρία Καρακασίδου, Ειδική Παιδαγωγός TheHappyAct
Νανά Σεφερλή, Ζωγράφος – Εικαστικός Ειδικής Αγωγής TheHappyAct
Ελισάβετ Ιωαννίδη, Επιμελήτρια Εκπαίδευσης – Εικαστική Ψυχοθεραπεύτρια ΕΜΣΤ
Δημήτρης Καννάς, Εμψυχωτής Παιδικού Εργαστηρίου ΕΜΣΤ – Εικαστικός
ΔΗΛΩΣΕΙΣ ΣΥΜΜΕΤΟΧΗΣ Τα εργαστήρια πραγματοποιούνται τις κάτωθι Κυριακές από τις 11.30 έως τις 13.00 (διάρκεια: 90 λεπτά).
21 Δεκεμβρίου 2025
25 Ιανουαρίου 2026
15 Φεβρουαρίου 2026
29 Μαρτίου 2026
26 Απριλίου 2026
24 Μαΐου 2026
21 Ιουνίου 2026
Η συμμετοχή είναι δωρεάν. Θα τηρηθεί σειρά προτεραιότητας. Για δηλώσεις συμμετοχής στέλνετε e-mail στο elisabeth.ioannides@emst.gr (συμμετέχοντες ανά οικογένεια: ονοματεπώνυμο, ηλικία, αναπτυξιακό προφίλ, ενδιαφέροντα, τηλέφωνο επικοινωνίας, ημέρα προτίμησης παρακολούθησης του εργαστηρίου).

Φεστιβάλ Ιταλικού Κινηματογράφου στο Φάληρο
2026-01-25 17:00 - 21:00 | Δημαρχείο Παλαιού Φαλήρου, Τερψιχόρης 51 & Αρτέμιδος, Παλαιό Φάληρο, Αττική, Greece
Η έβδομη τέχνη μέσα από το μαγικό συγκερασμό ήχου και εικόνας είναι ένα αρχείο συλλογικής μνήμης και σαφώς μία συγκλονιστική πολιτισμική έκφραση. Σε συνεργασία με το Istituto Italiano di Cultura di Atene ( το Ιταλικό Μορφωτικό Ινστιτούτο της Αθήνας) πραγματοποιούμε το πρώτο Φεστιβάλ Ιταλικού Κινηματογράφου στο Δήμο Παλαιού Φαλήρου με σύγχρονες ταινίες και παραγωγές. Μία γέφυρα Πολιτισμού, μία συνάντηση με την κουλτούρα της Ιταλίας.
Με αφορμή το Φεστιβάλ Ιταλικού Κινηματογράφου η Ομάδα Καλλιτεχνών Παλαιού Φαλήρου θα παρουσιάσει έργα με θέμα την Ιταλία. Η έκθεση ¨Ζωγραφίζοντας την Ιταλία¨, θα διαρκέσει από 25 Ιανουαρίου έως και 27 Ιανουαρίου 2026. Στο πλαίσιο του Φεστιβάλ Ιταλικού Κινηματογράφου ο κ. Φραντσέσκο Νέρι (Francesco Neri) Διευθυντής του Ιταλικού Μορφωτικού Ινστιτούτου της Αθήνας (Istituto Italiano di Cultura di Atene) θα παραδώσει σε μαθητές των σχολείων της πόλης μας που διδάσκονται ιταλικά, συλλεκτική έκδοση αναμνηστικού κόμικ, ¨PINPA ταξίδια στην Ιταλία¨, μεταφρασμένο στα Ελληνικά. Ανάμεσα στην προβολή των δύο ταινιών το ταξίδι θα συνεχιστεί με Ιταλικές γεύσεις και αρωματικό κρασί.

Ρεμπέτικη Συναυλία στην Αγία Παρασκευή
2026-01-25 19:00 - 21:00 | 2ο Γυμνάσιο Αγίας Παρασκευής Cine Σχολείο Θανάσης Βέγγος, Νεαπόλεως 5-7, Αγία Παρασκευή, Αττική, 15341, Greece
Την Κυριακή 25 Ιανουαρίου 2026, στις 19:00, στο Αμφιθέατρο του 2ου Γυμνασίου Αγίας Παρασκευής (Νεαπόλεως 7), ο Δήμος Αγίας Παρασκευής διοργανώνει ρεμπέτικη συναυλία με αφορμή το βιβλίο του Ηλία Βόλιωτη – Καπετανάκη «Μάγκες αλήστου εποχής», ένα έργο αφιερωμένο στο ρεμπέτικο τραγούδι και στους ανθρώπους που το καθόρισαν.
Η εκδήλωση αποτελεί ένα μουσικό αφιέρωμα στο αυθεντικό ρεμπέτικο, με τραγούδια και αφηγήσεις που αναδεικνύουν την ιστορική, κοινωνική και καλλιτεχνική διάσταση του είδους. Το κοινό θα έχει την ευκαιρία να παρακολουθήσει μια ολοκληρωμένη ζωντανή παρουσίαση, βασισμένη στο πνεύμα και το περιεχόμενο του βιβλίου «Μάγκες αλήστου εποχής».
Στη ρεμπέτικη συναυλία παίζουν και τραγουδούν οι μουσικοί:
Αντώνης Αινίτης (μπουζούκι – τραγούδι)
Γιώργος Ζορμπάς (μπαγλαμάς – τραγούδι)
Μιχάλης Δήμας (μπουζούκι – τραγούδι)
Δημήτρης Κουκουλιτάκης (κιθάρα – τραγούδι)
Στην εκδήλωση θα υπάρξουν επίσης φιλικές συμμετοχές των Νίκου Ανδρουλάκη, Νάντιας Καραγιάννη, Νίκου Καραγιάννη και Μαρίας Πλυτά.
Η ρεμπέτικη συναυλία εντάσσεται στο πολιτιστικό πρόγραμμα του Δήμου Αγίας Παρασκευής και απευθύνεται σε όλους όσοι αγαπούν το ρεμπέτικο τραγούδι και την ιστορία του.
Η είσοδος για το κοινό είναι ελεύθερη.

Μια νύχτα γεμάτη τρέλα στο Περιστέρι
2026-01-25 19:30 - 21:30 | Δημαρχείο Περιστερίου, πλατεία Δημοκρατίας, Περιστέρι, Αττική, Greece
Μια νύχτα γεμάτη τρέλα στο Περιστέρι
Η κωμωδία «Μια νύχτα γεμάτη τρέλα» του Γάλλου θεατρικού συγγραφέα Μαρκ Καμολέτι, σε διασκευή και σκηνοθεσία του Γιώργη Βενετούλια, παρουσιάστηκε από τη Θεατρική Ομάδα του Δήμου Αιγάλεω και γνώρισε ιδιαίτερα θετική ανταπόκριση από το κοινό. Με καταιγιστικούς ρυθμούς, απρόβλεπτα μπερδέματα και συνεχείς ανατροπές, η παράσταση προσέφερε μια απολαυστική θεατρική εμπειρία, επιβεβαιώνοντας τη συλλογική προσπάθεια και τη σταθερή ποιότητα της Θεατρικής Ομάδας του Δήμου μας.
Μετά την ιδιαίτερα θετική ανταπόκριση του κοινού και την επιτυχημένη πορεία της, η παράσταση συνεχίζει το ταξίδι της και εκτός των ορίων του Δήμου Αιγάλεω. Η επόμενη παρουσίασή της θα πραγματοποιηθεί την Κυριακή 25 Ιανουαρίου, στις 19.30, στο Αμφιθέατρο του Δημαρχείου Περιστερίου (ισόγειο), πλησίον στάσης μετρό, με ελεύθερη είσοδο για το κοινό.
Ο πολιτισμός ενώνει τους Δήμους και δίνει τη δυνατότητα σε περισσότερους συμπολίτες μας να συμμετέχουν σε δημιουργικές δράσεις που αναδεικνύουν τη συλλογική προσπάθεια και την αγάπη για το θέατρο. Παράλληλα, η συνέχιση των παραστάσεων σε όμορους Δήμους υπογραμμίζει τη δυναμική του ερασιτεχνικού θεάτρου και τη σημασία της συνεργασίας στην προώθηση του πολιτισμού προς όφελος της τοπικής κοινωνίας.

Οργανοποιοί των Εξαρχείων στην Ηλιούπολη
2026-01-25 20:00 - 22:00 | Μουσείο Εθνικής Αντίστασης Ηλιούπολης, Μαρίνου Αντύπα 134, Ηλιούπολη, Αττική, Greece
Προβολές Κινηματογραφικής Λέσχης Ηλιούπολης
Προβολές Κινηματογραφικής Λέσχης Ηλιούπολης για το 2026. Η Κινηματογραφική Λέσχη Ηλιούπολης – Κ.Λ.Η. με 38 χρόνια δημιουργικής παρουσίας, συνεχούς λειτουργίας και προσφοράς στον πολιτισμό της Ηλιούπολης, ξεκινάει τις προβολές της 38ης Χειμερινής Περιόδου για 2026 από την Κυριακή 18 Ιανουαρίου και θα διαρκέσει έως και την Κυριακή 5 Απριλίου 2026. Οι προβολές θα πραγματοποιηθούν στο Μουσείο Εθνικής Αντίστασης (Σοφοκλή Βενιζέλου & Μαρίνου Αντύπα, Πλατεία Εθνικής Αντίστασης) τις Κυριακές (και Σάββατο 14 Απριλίου), στις 20:00. Η είσοδος είναι ελεύθερη σε όλες τις προβολές και θα ακολουθεί συζήτηση αμέσως μετά. Το πρόγραμμα συνδυάζει την αισθητική απόλαυση με τη διασκέδαση, με επιλογές για όλη την οικογένεια και για όλες τις προτιμήσεις.
Πατήστε ΕΔΩ για να δείτε το πλήρες πρόγραμμα
ΚΑΤΑΣΚΕΥΑΣΤΕΣ ΛΑΪΚΩΝ ΜΟΥΣΙΚΩΝ ΟΡΓΑΝΩΝ ΣΤΗ ΓΕΙΤΟΝΙΑ ΤΩΝ ΕΞΑΡΧΕΙΩΝ
ΚΥΡΙΑΚΗ 25/01/2026 ΟΡΓΑΝΟΠΟΙΟΙ ΤΩΝ ΕΞΑΡΧΕΙΩΝ του Νίκου Παπακώστα (ΕΛΛΑΔΑ, 2023, έγχρωμη, 61 ́)
Θα ακολουθήσει συζήτηση με εισηγητές τους Νίκο Παπακώστα (σκηνοθέτη της ταινίας) και Γιώργο-Κωνσταντίνο Κούκιο (ιστορικό, τ. εκπρόσωπο της Ευρωπαϊκής Ένωσης στην Ελλάδα). Βραβείο Καλύτερου Ντοκιμαντέρ στο 12ο Διεθνές Φεστιβάλ Ψηφιακού Κινηματογράφου Αθήνας. 2ο Βραβείο Ελληνικής Ταινίας Ντοκιμαντέρ Μεγάλου Μήκους στο 10ο Διεθνές Φεστιβάλ Ντοκιμαντέρ Ιεράπετρας.
